**Vejledning til brug af standardkontrakt på det specialiserede børneområde (tilbud omfattet af rammeaftale)**

**Indledning**

Dette dokument udgør en vejledning til den standardkontrakt på det specialiserede børne- og ungeområde, som Rammeaftaleparterne og KL i fællesskab har udarbejdet. Kontrakten har været i høring hos Selveje Danmark, LOS og FADD. Kontrakten og vejledningen er tilrettet efter barnets Lov der er trådt i kraft pr. 1. januar 2024.

**Hvem dækker kontrakten**

Standardkontrakten er udarbejdet til brug for et kontraktligt forhold mellem kommune og børne- og ungehjem, herunder støtteophold på børne- og ungehjem.

Kontrakter til brug for plejefamilier og aflastning i plejefamilie findes på KL’s hjemmeside her:

<https://www.kl.dk/blanketter/blanketsamling/boern-og-unge>

**Formål med kontrakten**

Formålet med standardkontrakten er at skabe et sikkert, genkendeligt og juridisk kontraktligt bindende grundlag for samarbejdet mellem to parter omkring et konkret køb og levering af indsats. I standardkontrakten er de to parter henholdsvis køber (kommune) og anbringelsessted (sælger). Formålet med standardkontrakten er med andre ord at støtte op omkring et godt og gnidningsfrit samarbejde mellem køber og anbringelsessted samt skabe gennemsigtighed i forhold til indsats, pris samt de vilkår, der er gældende for såvel køber som leverandøren.

Standardkontrakten tydeliggør de vilkår, der ved konkret køb gælder for såvel køber som anbringelsessted, herunder betalingsfrister, opsigelsesvarsler, efterregulering ved lukning af pladser/tilbud mv. Der kan ikke ved kontrakten ske fravigelse af krav i lovgivningen.

Standardkontrakten er frivillig at anvende for parterne, men KL anbefaler, at kontrakten anvendes i forbindelse med alle køb, der dækker standardkontraktens område på det det udsatte børne- og ungeområde. Det vil sige både kommuner imellem og mellem kommuner, regioner og private/selvejende aktører.

Parterne opfordres til hurtigst muligt at få bragt de kontraktmæssige forhold på plads.

**Rammeaftaler mellem kommuner og regioner på det udsatte børne- og ungeområde**

Kommunalbestyrelserne i de fem regioner og regionsrådene indgår hvert 2. år en rammeaftale om faglig udvikling, styring og koordinering af kommunale og regionale børne- og ungehjem, herunder bestemte skoletilbud. Styringsaftalens bestemmelser regulerer vilkårene i standardkontrakten for de tilbud, der er omfattet af rammeaftalen.

**Kontraktens anvendelsesområde**

Kontrakten kan som udgangspunkt anvendes i forbindelse med køb/salg af indsatser i medfør af:

* Barnets lov § 46 om anbringelse af børn og unge med samtykke
* Barnets lov § 47 om anbringelse af børn og unge uden samtykke
* Barnets lov § 114 om ungestøtte (18 år – 22 år)

Med standardkontrakten aftaler køber og leverandør hvilken indsats, herunder konkrete indsatser, der skal stilles til rådighed af leverandøren for barnet eller den unge. Standardkontrakten skal afspejle det rigtige match for barnet eller den unge og den leverandør, der vælges til indsatsen. Udgangspunktet for kontrakten er de mål og ønsker til progression, som kommunen, barn/ung og familie ønsker opnået for barnet eller den unge under anbringelsen.

Det er vigtigt, at de kommunale myndigheder ved beslutningen om visitation omhyggeligt får beskrevet, hvilke former for hjælp der på baggrund af den børnefaglige undersøgelse og barnets plan/den unges plan er opnået enighed om, at anbringelsesstedet skal levere.

Anbringelsesstedet får udleveret relevante dele af eller hele barnets plan/ungeplanen.

De konkrete mål i barnets plan efter barnets lov § 92 skal handle om barnets eller den unges trivsel og udvikling, hvilket betyder, at der skal være fokus på, hvordan barnet eller den unge har det, fremfor på formelle mål for indsatsen.

De konkrete mål skal derfor først og fremmest være fokuseret på de voksnes indsats og af konteksten fremfor på barnets eller den unges person. Målene kan således være rettet mod familie, netværk og fagpersoner, herunder personale på anbringelsesstedet, og hvordan de kan understøtte barnets eller den unges trivsel og udvikling.

Det betyder f.eks., at man ved afgørelse om at anbringe et barn eller en ung uden for hjemmet angiver i barnets plan, hvilke konkrete mål for barnets eller den unges trivsel og udvikling, opholdet skal hjælpe med til at forbedre. Det vil eksempelvis kunne angives, om behovet for anbringelse fortrinsvist har baggrund i forholdet til forældrene eller andre forhold.

Planens målsætninger skal være så specifikke som muligt og indeholde konkrete anvisninger på, hvordan de iværksatte indsatser og barnets eller den unges omgivelser kan understøtte, at de konkrete mål for barnets eller den unges trivsel og udvikling kan nås. Samtidig bør målene også beskrives så præcist, at det er muligt for både barnet eller den unge, familien, kommunen og personalet i anbringelsesstedet at vurdere målene og tage stilling til, om og hvornår målene er opnået. På den måde kan barnets plan bidrage til at følge op på effekterne af indsatsen løbende.

Det er derfor væsentligt, at kommunen i sin aftale med anbringelsesstedet på baggrund af barnets plan eller ungeplanen klart aftaler, hvordan indsatsen tilrettelægges i forhold til handleplanens ønsker til udvikling og trivsel, herunder barnets eller den unges egne ønsker. Det er op til anbringelsesstedet at udforme mere detaljerede behandlingsplaner ud fra barnets plan eller ungeplanen.

Kommunens videregivelse af oplysninger til anbringelsesstedet må aldrig gå ud over, hvad der i det konkrete tilfælde må anses for nødvendigt til brug for anbringelsesstedets indsats overfor barnet eller den unge.

Både kommunens udlevering af oplysninger til leverandøren og leverandørens efterfølgende behandling af disse oplysninger skal i hvert enkelt tilfælde leve op til databeskyttelsesforordningen og databeskyttelseslovens regler, herunder de grundlæggende krav til databehandlingen.

Der skal ske en løbende systematisk vurdering af barnets eller den unges individuelle udvikling, så man kan identificere, hvordan barnet eller den unge kan opnå det samme niveau for personlig udfoldelse, udvikling og sundhed som jævnaldrende børn og unge. Det er således leverandørens opgave i statusnotaterne at beskrive, hvordan leverandørens indsats ses at udvikle barnet eller den unge for at opnå de i barnets plan eller ungeplanen opstillede mål og progression for anbringelsen.

Familien og barnet eller den unge vil ikke modtage aftalen mellem kommune og anbringelsessted. Forældre og børn/unge har sammen med kommunen udarbejdet en barnets plan eller ungeplanen for de mål, som er ønskelige at opnå under anbringelsen. Ved tvangsanbringelser udarbejder kommunen barnets plan eller ungeplanen.

Kommune og anbringelsessted vil ved indgåelse af samarbejdet også have behov for at forhandle og aftale økonomien omkring indsatsen. Standardkontrakten indeholder derfor også afsnit om økonomien for den indsats som kommunen køber af leverandøren.

**Kost og logi:**

KL udsender årligt taksttabel med vejledende satser for kost og logi, lommepenge, arbejdsvederlag m.v.

<https://www.kl.dk/boern-og-unge/udsatte-boern-og-unge/taksttabel-paa-udsatte-boerne-og-ungeomraadet>

**Standardkontrakten og opfølgningen på indsatsen**

Som en del af opfølgningen på indsatsen kan køber justere kontrakten i dialog med leverandøren. Det er imidlertid ikke alle ændringer i barnets plan eller ungeplanen, som skal føre til en revidering af kontrakten. Køber og leverandør skal i fællesskab vurdere, om ændringer i barnets plan eller ungeplanen har en karakter, som gør det nødvendigt at udarbejde en revideret kontrakt.

Ændringer af planen som udelukkende vedrører målene med indsatsen eller fokusområder for de indsatser, der allerede indgår i kontrakten, bør i udgangspunktet ikke føre til at kontrakten revideres.

Ændringer i barnets plan eller ungeplanen, som ændrer intensiteten i indsatsen i opad- eller nedadgående retning (fx på grund af ændringer i barnets eller den unges støttebehov), kan derimod betyde, at kontrakten revideres, da sådanne ændringer kan have konsekvenser for indsatsens pris.

**Begreber**

Køber er den kommune, som køber en ydelse af leverandøren. Køber kan overlade handlekompetencen til den kommune, hvor leverandøren befinder sig. Den kommune, der er delegeret kompetence til, vil inden for delegationen have kompetence til at handle på vegne af køber.

## Udfyldelse af standardkontrakten

|  |  |  |
| --- | --- | --- |
| **1** | **Barnet/den unge** | Her angives navn, folkeregisteradresse og cpr.nr. på barnet/den unge, som skal modtage den eller de indsatser, som kontrakten omhandler. Hvis barnet har/får folkeregisteradresse på anbringelsesstedet angives denne. |
| **2** | **Familieforhold** | Her angives oplysninger barnets/den unges familieforhold herunder oplysninger om forældremyndighed. |
| **3** | **Køber** | Køber svarer til betalingskommunen. Navnet samt kontaktoplysninger på den kommunale forvaltning, der er ansvarlig for købet, angives. Den angivne mailadresse skal understøtte sikkermail. Kontaktoplysningerne bør være forvaltningens generelle kontaktoplysninger frem for en specifik kontaktperson. Såfremt køber overlader handlekompetencer i det daglige til leverandørens beliggenhedskommune (opholdskommunen) anføres denne kommune også her. |
| **4** | **Leverandør**  | Indledningsvist angives ved afkrydsning, hvorvidt der er tale om et kommunalt, regionalt eller privat/selvejende anbringelsessted. Derudover oplyses relevante kontaktoplysninger for leverandøren, herunder en mailadresse som understøtter sikkermail. Kontaktoplysningerne bør være leverandørens generelle kontaktoplysninger frem for en specifik kontaktperson. |
| **5** | **Rammeaftale** | I dette felt angives det, hvilken rammeaftale leverandøren er omfattet af.Rammeaftalerne regulerer mange af de forhold, der indgår i kontakten, hvorfor de i en række af kontraktens afsnit henvises til rammeaftalen.Rammeaftalerne justeres hvert andet år. I tilfælde af en ændring af rammeaftalen giver anledning til justering af kontrakten skal leverandøren skriftligt meddele køber dette senest d. 1. december i året for rammeaftalens vedtagelse, hvorefter der skal ske en genforhandling af kontrakten. Dette gælder dog ikke den årlige regulering af pris.Uden denne orientering gælder kontraktens hidtidige vilkår. |
| **6** | **Forvaltningsretlige krav** | Punktet indeholder opmærksomhedspunkter vedrørende forvaltningsloven, offentlighedsloven, regler om voksenansvar samt tavshedspligt.  |
| **7** | **Leverandørens indsatser og pris**  | Her beskrives hvilke indsatser kontrakten omfatter. Det vil sige grundydelse, eventuelt internt skoletilbud og eventuelle tillægsydelser. Mål for indsatserne er beskrevet i barnets plan eller ungeplanen. Det er væsentligt, at køber og anbringelsessted har en fælles forståelse af indholdet i de indsatser kontrakten omfatter samt hvilken pris, der er aftalt. Køber og leverandør har en fælles forpligtigelse til at få underskrevet kontrakten, inden indsatsen påbegyndes.Ved køb af pladser indeholder Tilbudsportalen oplysninger om de ydelser, indsatsen er sammensat af. Leverandøren er forpligtet til at gøre kommunen opmærksom på eventuelle ændringer af tilbuddet.Indsatsen kan endvidere omfatte en tillægsydelse, dvs. tilkøb ved siden af en takstomfattet plads.Indsatsen kan også være en særforanstaltning (enkeltmandstilbud) helt individuelt tilpasset barnets individuelle behov. Kontrakten kan således omfatte én til flere indsatser. Selve anbringelsen angives som indsats nr. 1. Formålet med de bestilte indsatser fremgår af barnets plan eller ungeplanen. Leverandørens indsatser leveres i overensstemmelse med målene i barnets plan eller ungeplanenKun indsatser som leveres af leverandøren (jf. pkt. 4) skal fremgå af kontraktens pkt. 7. Hvis barnet/den unge modtager indsatser fra andre eksterne parter bør der laves særskilte kontrakter herom. Hvis leverandøren i sin indsats anvender eksterne ressourcer (fx psykologer, hesteterapi o. lign) kan disse indsatser indgå i kontraktens pkt. 7, men kontraktforholdet er mellem køber og leverandør (jf. pkt. 3 og 4)For hver indsats angives følgende* **Paragraf og indsats:** Den lovhjemmel efter hvilken indsatsen bevilges samt indsats. Fx barnets lov § 46.
* **Antal:** Her angives hvor mange timer/dage/døgn barnet er visiteret til pr. uge/måned/år. Ved anbringelser jf. barnets lov vil antallet oftest angives som antal døgn pr. måned. Aflastning vil ofte blive angivet som timer eller døgn pr. uge.
* **Enhedspris:** Pris pr døgn eller pr. time.
* **Startdato:** Den dato indsatsen iværksættes
* Slutdato: Indsatsen forventede slutdato. Hvis anbringelsen skal forlænges, skal der laves en ny kontrakt. Indsatsen kan godt løbe over flere år. Det opfordres til, at parterne i god tid inden slutdatoen tager en statussamtale om afslutning eller eventuel forlængelse af forløbet.

**Opfølgning**Opfølgning på indsatsen sker løbende jf. barnets lov § 95 på baggrund af forholdene i den konkrete sag og med inddragelse af barnets/den unges ønsker og behov. Jf. barnets lov § 95 stk. 2 skal den første opfølgning finde sted på det tidligste af følgende tidspunkter: 1. Når afdækningen eller undersøgelsen, som er foretaget sideløbende med en støttende indsats efter § 32, stk. 4, eller en anbringelse efter §§ 46 eller 143, af barnets eller den unges behov efter §§ 19, 20 eller 26 er afsluttet.
2. 3 måneder efter iværksættelse af indsatsen.

**Skoletilbud**Hvis indsatsen omfatter et internt skoletilbud, skal dette være afklaret forud for kontraktens indgåelse med Pædagogisk-Psykologisk Rådgivning (PPR) i køber. Det skal beskrives, hvad det interne skoletilbud skal opfylde i forhold til barnets behov. Kommunens PPR afklarer med den lokale PPR, hvordan opfølgning, personligt tilsyn, kørsel mv. håndteres i forhold til det valgte skoletilbud. I forhold til betaling henvises til bekendtgørelse om hvilken kommune udgiften til folkeskolens undervisning m.v. endeligt påhviler:<https://www.retsinformation.dk/eli/lta/2014/1000>Henvisning til et behandlings- og specialundervisningstilbud i en anden kommune end den kommune, der er ansvarlig for barnets eller den unges behov for støttende indsatser i form af pædagogisk støtte og behandling, må kun ske efter forudgående aftale med handlekommune, jf. lov om behandlings – og specialundervisningstilbud til børn og unge § 5:<https://www.retsinformation.dk/eli/lta/2023/1532>Inden kontrakten indgås endeligt skal køber sikre, at der er indgået aftale om internt skoletilbud eller specialtilbud. Specialtilbud kan være specialundervisning på folkeskole eller behandlings – og specialundervisningstilbud.Forud for barnets/den unges anbringelse indgår køber aftale med handlekommunen om et relevant skoletilbud for barnet, herunder specialundervisning. Køber rådfører sig med PPR i egen kommune om hvilket skoletilbud der menes at være relevant. Handlekommunen overtager handlekompetencen for barnets skolegang, når barnet er anbragt. Hvis barnet skifter skoletilbud efter indgåelse af kontrakt, så behøver parterne ikke ændre kontrakten, så længe begrundelse for og beskrivelse af tilbuddet står i barnets plan/ungeplanen. Læs mere på: <https://www.uvm.dk/saerlige-specialundervisningstilbud/spoergsmaal-og-svar> |
| **8** | **Leverandørens understøttelse af barnets/den unges skolegang** | Skolegang er en af de vigtigste beskyttelsesfaktorer. Derfor skal skolegang afklares for barnet eller den unge. Skolegang skal så vidt muligt ske i den lokale folkeskole tæt på anbringelsesstedet. Leverandøren bør understøtte barnets skolegang under anbringelsen. Dette gælder også ungdomsuddannelse. Det skal derfor fremgå af en evt. behandlingsplan eller anden aftale, hvordan leverandøren vil understøtte barnets/den unges skolegang. Der kan være tale om at understøtte barnets skolegang på en almindelig folkeskole, intern skole, ungdomsskole, gymnasium eller specialtilbud udenfor leverandørens indsatsområde. Skolegang anses for en af de vigtigst beskyttelsesfaktorer, der er med til at øge barnets muligheder fremadrettet. Deraf skal skolegang ses på lige for med den sociale indsats i selve anbringelsen.Det er derfor vigtigt, at leverandør og kommune er enige om, hvordan leverandøren vil understøtte og hjælpe barnet under anbringelsen til at forbedre sin skolegang og indgå i fællesskabet på skolen. Det kan fx være med lektiehjælp, sikring af fremmøde på skolen, samt ved opfølgning af barnets udvikling i samspil med den pågældende skole. |
| **9** | **Fakturering** | Fakturaer skal sendes elektronisk efter reglerne i bekendtgørelse nr. 206 af 11. marts 2011 om elektronisk afregning med offentlige myndigheder.Det anføres, hvilke oplysninger fakturaen skal indeholde. Som minimum skal fakturaen indeholde oplysninger om cpr, paragraf(fer) samt den periode fakturaen vedrører.Derudover er det muligt at angive yderligere krav til oplysninger, f.eks.: * EAN-lokationsnummer
* Sagsnummer i køberkommune
* Kontaktperson/sagsbehandler i kommunen
* Ydelse og kvantum (udspecificeret)
* Fakturabeløb
* Leverandørens CVR-nummer.
* Forfaldsdatoen skrevet i datoformat (fx 01-07-2024).
 |
| **10** | **Afregningsfrister** | Afregnings-/og betalingsfrister er reguleret i rammeaftalen. Kontrakten slår på dette punkt blot fast, at rammeaftalens betingelser gælder.  |
| **11a****11b** | **Regulering af takst****Regulering af takst** **ift. indsatser uden for rammeaften** | Punktet fastslår vilkårene for regulering af taksten uden forhandling fx i forbindelse med den årlige korrektion for pris- og lønudviklingen. For tilbud der er omfattet af rammeaftalerne, følger vilkårene for regulering i rammeaftalen. Det bemærkes, at kravene i lovgivningen ikke kan fraviges med hverken rammeaftalen eller kontrakten.Hvis kontrakten omfatter indsatser, som ikke er omfattet af rammeaftalen (fx særforanstaltninger), angiver kontrakten hvilken pris- og lønsats, der skal anvendes ved reguleringen af taksten.**Andre takster i forbindelse med anbringelsen**I forbindelse med anbringelsen kan andre takster komme i spil, fx indskrivningstakst. Der kan henvises til KL’s takstabel, der opdateres én gang årligt: <https://www.kl.dk/boern-og-unge/udsatte-boern-og-unge/taksttabel-paa-udsatte-boerne-og-ungeomraadet> |
| **12** | **Opsigelsesvarsler**  | For tilbud omfattet af en rammeaftale fremgår vilkår for opsigelsesvarsler af rammeaftalen. Kontrakten slår på dette punkt blot fast, at rammeaftalens betingelser gælder. Hvis kontrakten omfatter indsatser, der ikke er omfattet af rammeaftalen (fx. særforanstaltninger) er der mulighed for at angive et opsigelsesvarsel.Der skal varsles skriftligt, og der kan kun opkræves betaling indtil pladsen overtages af en ny borger.De angivne opsigelsesvarsler gælder også i tilfælde af, at kontrakten må opsiges pga. dødsfald.Det er desuden muligt at angive, hvad der sker med købers betalingsforpligtelse i opsigelsesperioden, hvis pladsen på den opsagte plads genbesættes. Hvis man vælger, at der skal ske ændringer i betalingsforpligtelsen i tilfælde af en genbesættelse, er parterne forpligtet til at gå i dialog om de nærmere detaljer herom. Det er leverandøren, der afgør, om en plads er blevet genbesat.Medmindre køber frasiger sig behovet, skal leverandøren stille de aftalte indsatser til rådighed i opsigelsesperioden. Såfremt dette ikke sker, er parterne forpligtet til at indgå i dialog om årsagerne til den manglende levering. For bestemmelser omkring manglende levering af indsatsen se pkt. 13.I særlige situationer, hvor der eksempelvis har været tale om vold og trusler mod personalet, skal parterne hurtigst muligt gå i dialog om, hvordan indsatsen til barnet/den unge kan leveres i opsigelsesperioden.Køber er forpligtet på at sikre, at barnet/den unge fraflytter anbringelsesstedet ved kontraktens ophør.  |
| **13** | **Manglende levering af indsatsen** | Punktet indeholder købers og leverandørens forpligtelser i tilfælde af, at de i kontrakten aftalte ydelser ikke bliver leveret. Det kan både være som følge af, at barnet ikke ønsker/kan modtage tilbuddet, eller som følge af at leverandøren ikke kan/vil levere ydelsen som aftalt. Køber og leverandør er gensidigt forpligtet til at gå i dialog omkring årsagerne til den manglende levering, samt hvordan der kan rettes op på leveringen.Kontrakten slår fast, at leverandøren har en oplysningspligt og dermed skal underrette køber i tilfælde af, at det ikke kan lade sig gøre at levere ydelsen. Det kan både være som følge af, at barnet eller den unge ikke ønsker/kan modtage tilbuddet eller som følge af at leverandøren ikke kan/vil levere ydelsen som aftalt. Kontrakten slår fast, at leverandøren skal underrette køber hurtigst muligt i tilfælde af, at det ikke kan lade sig gøre at levere indsatsen.Køber kan vælge at opsige kontrakten jf. pkt. 12, hvis det ikke synes realistisk at genoprette leveringen. Hvis den manglende levering ikke skyldes forhold, der knytter sig til barnets udvikling, trivsel eller adfærd, kan køber ophæve kontrakten uden varsel. Der henvises her til tilfælde, hvor den manglende levering af indsatsen skyldes forhold, som er inden for leverandørens kontrol, og som leverandøren kan påvirke. |
| **14** | **Erstatningspligt** | Punktet indeholder bestemmelser vedr. parternes erstatningspligt. |
| **15** | **Efterregulering ved lukning af pladser/tilbud**  | Feltet beskriver kontraktens aftaler om efterregulering ved eventuel lukning af pladser/tilbud hviler på rammeaftalen.  |
| **16** | **Forsikringsforhold og ansvar for skader forvoldt af barnet** | Børn og unge er erstatningsansvarlige for skadevoldende adfærd efter dansk rets almindelige regler. For børns og unges uagtsomme skadevoldende adfærd bør der tegnes ansvarsforsikring, med mindre de er dækket af forældrenes ansvarsforsikring. Forældre opfordres til at tegne en almindelig ansvarsforsikring, hvis de ikke allerede har en sådan. Der kan ikke stilles krav om, at forældrene har tegnet specifikke forsikringer.Når et barn eller en ung er anbragt, er det generelt barnets eller den unges handlekommune (beliggenhedskommunen), der bærer ansvaret for forholdene under anbringelsen, herunder forsikringsdækningen. Hvis det skønnes hensigtsmæssigt at tegne en forsikring, er det handlekommunen, der sørger for det i kraft af, at den indgår aftalen med børne- og ungehjemmet i forhold til det konkrete barn eller den unge.Leverandøren er ansvarlig for, at barnet som led i sit ophold er dækket af gældende lovpligtig brandforsikring samt genhusningsforsikring. Det er desuden leverandørens ansvar, at der er tegnet en indboforsikring for stedets fællesarealer samt arbejdsskadeforsikring for de ansatte.Børn og unge, der er anbragt, er omfattet af arbejdsskadesikringsloven. Hvis barnet eller den unge bor på et børne- og ungehjem, skal børne- og ungehjemmet tegne en arbejdsskadeforsikring, der dækker personskader, som de anbragte børn eller unge udsættes for under ophold på børne- og ungehjem. Arbejdsskadeforsikringen dækker kun personskade, der sker, mens barnet eller den unge deltager i børne- og ungehjemmets aktiviteter eller opholder sig på stedet, jf. arbejdsskadeloven. Der henvises i øvrigt til vejledning nr. 3 til lov om service. |
| **17** | **Barnets/den unges sygehusindlæggelse mv.** | Hver af de fem regioner har indgået aftale om hjælp og ledsagelse af barnet/den unge, som indlægges. Feltet beskriver, hvilken regions aftale, der gælder i kontrakten.Feltet beskriver desuden, at der ved længere tids indlæggelse eller fængsling kan der ske en genforhandling af kontrakten (jf. pkt. 19)  |
| **18** | **Aftaler i øvrigt**  | Såfremt parterne finder behov for at uddybe, hvad kontrakten omhandler, udover hvad der fremgår af felt 6. leverandørens indsats og pris’, kan det gøres her. Her kan f.eks. uddybes forhold, som er/ikke er inkluderet i prisen f.eks. ledsagelse til familie- og/eller lægebesøg, ferierejser, aftaler vedr. transport, hjælpemidler, pårørendeindsats og andre relevante oplysninger om indsatsens indhold. Det bemærkes, at lovgivningen ikke kan fraviges ved kontrakten.KL’s vejledende takster indeholder takster for en lang række særlige ydelser på børne- og ungeområdet:<https://www.kl.dk/boern-og-unge/udsatte-boern-og-unge/taksttabel-paa-udsatte-boerne-og-ungeomraadet> |
| **19** | **Genforhandling** | Feltet beskriver vilkårene for genforhandling af kontrakten. Kontrakten fastslår, at parterne er gensidigt forpligtede til at orientere hinanden, hvis de forudsætninger, der ligger til grund for kontrakten, ændres. Ændrede forudsætninger kan eksempelvis være:* Barnets/den unges støttebehov er steget vedblivende i forhold til mål og beskrivelser i barnets plan eller ungeplanen af støttebehov
* Barnets/den unges støttebehov er reduceret vedblivende
* Barnet/den unge stopper i et eksternt skoletilbud
* En tilsynsmyndighed har givet et påbud ift. hjælpen til barnet/den unge, som har økonomiske konsekvenser.

Leverandøren er forpligtet til at beskrive og i videst mulige omfang at dokumentere, hvordan forudsætningerne har ændret sig i forhold til de forudsætninger, der lå til grund for kontraktens indgåelse. Leverandøren skal desuden beskrive, hvilken betydning de ændrede forudsætninger bør have for den aftalte indsats og pris. Beskrivelsen skal omfatte:* En beskrivelse af hvilke forudsætninger, der har ændret sig markant, og som er anledning til anmodningen (fx hvorfor og hvordan barnets eller den unges støttebehov har ændret sig)
* Beskrivelse af hvordan den fremadrettede indsats adskiller sig fra den indsats, der følger af den eksisterende kontrakt
* Beregningsgrundlag for hvordan den ændrede indsats påvirker indsatsens pris. Herunder eventuelt hvordan den ændrede indsats forholder sig til tilbuddets takststruktur.

Kontrakten ændrer ikke på, at det er kommunens pligt som myndighed at træffe afgørelse på et tilstrækkeligt oplyst grundlag.På baggrund af beskrivelse og dokumentation af de ændrede forudsætninger skal køber hurtigst muligt og senest inden for 30 dage meddele leverandøren, om anmodningen kan godkendes. Hvis anmodningen kan godkendes, sker det med tilbagevirkende kraft fra det tidspunkt, hvor køber har modtaget beskrivelsen af de ændrede forudsætninger. Hvis der opstår behov, som kræver en meget akut ændring af indsatsen, kan kommunen give et foreløbigt tilsagn om, at indsatsen kan ændres. Hvis der opstår behov, som kræver en meget akut ændring af indsatsen, kan kommunen give et foreløbigt tilsagn om, at indsatsen kan ændres. Ændringer i taksten er først gældende, når der foreligger en skriftlig aftale herom. Hvis leverandøren iværksætter tiltag, som ikke efterfølgende kan godkendes af køber, er det leverandøren, der bærer omkostningerne herfor. |
| **20** | **GDPR**  | Feltet beskriver generelle forpligtelser til at respektere relevante regler om databeskyttelse. Leverandøren skal overholde de gældende regler om databeskyttelse samt påse overholdelse af en eventuelt indgået databehandleraftale. Det anbefales at inddrage kommunens specialister i GDPR i forbindelse med udfyldelse af kontraktens pkt. 20. |
| **21** | **Underskrifter** | Her angives med digital underskrift og dato kontraktens ansvarlige parter, dvs. køber og leverandøren. |

**Dokumentationskrav til køber**

|  |  |
| --- | --- |
| **Barnets plan og ungeplanen** | **Barnets plan og ungeplan**Barnets plan eller ungeplanen, der udarbejdes af køber forud for en anbringelse (jf. barnets lov §§ 46, 47 og 114, udgør grundlaget for en aftale og ligger til grund for samarbejdet mellem køber, leverandør/anbringelsessted og barnet, den unge og familien. Barnets plan eller ungeplanen skal beskrive formålet med anbringelsen og hvilken/hvilke indsats/er der er nødvendig/e for at opnå formålet med anbringelsen. Barnets plan eller ungeplanen skal endvidere beskrive konkrete mål i forhold til barnets eller den unges trivsel og udvikling i overensstemmelse med det overordnede formål med anbringelsen, (jf. barnets lov § 2). Herudover skal ungeplanen for unge, der er fyldt 16 år, opstille konkrete mål for den unges overgang til voksenlivet, herunder i forhold til beskæftigelse og uddannelse. Handleplanen skal endelig angive anbringelsens forventede varighed.**Anbringelse uden samtykke**Ved en anbringelse uden samtykke efter barnets lov § 47 skal barnets plan forelægge, inden der træffes afgørelse om anbringelse, jf. barnets lov § 51, stk. 1, nr. 3.  |
| **Bilag** | Her angives, hvilke bilag der er vedlagt.  |

## Dokumentationskrav til leverandøren

|  |  |
| --- | --- |
|  **Leverandørens behandlingsplan** | På baggrund af kontraktens indgåelse og den af kommunen fremsendte handleplan kan leverandøren udarbejde en behandlingsplan der indeholder de konkrete indsatser, der skal opfylde formålet med anbringelsen. Behandlingsplanen skal med de konkrete indsatser sikre fremdrift og progression for barnet eller den unge i forhold til de konkrete mål, der er opstillet i handleplanen. Behandlingsplan og handleplan kan justeres ved opfølgning på barnets anbringelse med henblik på at justere i den konkrete indsats som leveres af leverandøren. Fx når barnet eller den unge udvikler sig og trives, kan der være behov for at behandlingsplan tilrettes med nye indsatser til at understøtte den gode udvikling og trivsel.Det aftales mellem parterne om der udarbejdes en behandlingsplan. |
| **Bilag** | Leverandøren skal forud for opfølgning på anbringelsen udfylde en statusopgørelse på barnets trivsel og udvikling. Fx hvordan barnet udvikler sig med leverandørens indsats |